5 Fa Efa a sena go bopiwa, Adame o ne a mmolelela ka taelo ya Modimo. Efa o ne a e itse sentle e bile o ne a kgona go e bua mo e batlileng e le fela jaaka e builwe. (Gen. 3:1-3) O ne a e bolelela jalo mongwe yo o neng a itirile e kete ke noga, sebopiwa se se botlhajana. Motho yo o neng a dirisa noga e ne e le Satane Diabolo, morwa wa Modimo wa semoya yo o neng a ile a letla gore keletso ya gagwe ya go ipusa le go nna le taolo e gole. (Bapisa Jakobe 1:14, 15.) E le gore a fitlhelele maikaelelo a gagwe a a bosula, o ne a latofatsa Modimo ka go re o bua maaka. O ne a tlhomamisetsa Efa gore fa a ka leka go ipusa, seno se ne se tla felela ka gore a tshwane le Modimo, e seng gore a swe. (Gen. 3:4, 5) Efa o ne a mo dumela, a bontsha ka go ja leungo gore tota o batla go ipusa mme a tlhotlheletsa Adame gore le ene a le je. (Gen. 3:6, 17) Diabolo o ne a buile maaka. (Bala 1 Timotheo 2:14.) Le fa go ntse jalo, Adame ‘o ne a reetsa lentswe la mosadi wa gagwe.’ Le fa noga e ka tswa e ne e lebega e kete ke tsala, tota Satane Diabolo e ne e le mmaba yo o setlhogo yo o neng a itse ditlamorago tse di kotsi tsa se a neng a se bolelela Efa.